**ОБЯВЛЕНИЕ**

**На основание Заповед № 79/ 24.03.2022 г. на Председателя на Районен съд- Кърджали**

**РАЙОНЕН СЪД- Кърджали** обявява конкурс за назначаване на съдебен служител на длъжността **„съдебен помощник“**- една свободна щатна бройка при условията на чл. 67, ал. 1, т. 1 от КТ.

**Кратко описание на длъжността**: Съдебният помощник е съдебен служител с юридическо образование, който подпомага административния ръководител, заместника му и съдиите в тяхната работа, като изготвя проекти на съдебни актове; проучва, анализира и обобщава съдебната практика и становищата в правната доктрина и прави сравнително-правни проучвания по определен въпрос, възложен от съдия, административен ръководител или неговия заместник; изготвя становища по писма и сигнали по правни въпроси, постъпили в съда; подпомага административния ръководител и заместника му при образуване на делата; изпълнява и други задачи, възложени от административния ръководител, неговия заместник, съдиите или съдебния администратор.

**Минимална основна заплата**- в размер до 90 на сто от основното възнаграждение за най-ниската съдийска длъжност.

**Минимални и специфични изисквания, предвидени в нормативните актове, за заемане на длъжността:** 1. е български гражданин и има само българско гражданство; 2. е навършило пълнолетие; 3. не е поставено под запрещение; 4. не е осъждано на лишаване от свобода за умишлено престъпление, независимо от реабилитацията; 5. не е лишено по съответен ред от правото да заема определена длъжност; 6. има завършено висше образование по специалността „Право“; 7.е преминало стажа, определен в ЗСВ, и е придобило юридическа правоспособност; 8. притежава необходимите нравствени и професионални качества, съответстващи на Кодекса за етично поведение на българските магистрати; 9. не е дисциплинарно освободено от длъжност изборен член на Висшия съдебен съвет за накърняване престижа на съдебната власт; 10. не страда от психическо заболяване; 11. не е в йерархическа връзка на ръководство и контрол със съпруг или съпруга, с лице, с което е във фактическо съжителство, с роднина по права линия без ограничения, по съребрена линия до четвърта степен включително или по сватовство до четвърта степен включително; 12. не е едноличен търговец, неограничено отговорен съдружник в търговско дружество, управител, търговски пълномощник, търговски представител, прокурист, търговски посредник, ликвидатор или синдик, член на орган на управление или контрол на търговско дружество или кооперация; 13. не е народен представител; 14. не е съветник в общински съвет; 15. не заема ръководна или контролна длъжност в политическа партия; 16. не работи по трудово правоотношение при друг работодател, освен като преподавател във висше училище; 17. не е адвокат, нотариус, частен съдебен изпълнител или упражнява друга свободна професия.

**Специфични изисквания за заемане на длъжността, определени от работодателя:** 1.завършено висше образование по специалността „Право” със среден успех от следването и държавните изпити не по-нисък от добър (4,00); 2. отлични знания на действащата правна нормативна уредба в страната; 3. отлични познания по стилистика, правопис, граматика и пунктуация, общи деловодни техники, съвременни офис процедури, работа със стандартно офис оборудване; 4. много добра компютърна грамотност; 5. лични делови качества- инициативност, оперативност, комуникативност и способност за работа в екип.

**Необходими документи за участие в конкурса:** 1. писмено заявление- по образец; 2. подробна автобиография саморъчно подписана от кандидата; 3. диплома за завършено висше образование по специалност „Право”- нотариално заверена; 4. удостоверение за придобита юридическа правоспособност- нотариално заверено; 5. декларация по чл. 141, ал. 2, т. 1 ПАС - по образец; 6. декларация във вр. с чл. 137, ал.1 от ПАС- по образец; 7. декларация- съгласие за обработка на лични данни, съгласно Регламент (ЕС)2016/679- по образец; 8. копия от документи, удостоверяващи продължителността на трудовия и професионалния стаж; 9. свидетелство за съдимост- оригинал; 10. медицинско свидетелство за работа- оригинал; 11. медицинско удостоверение, че лицето не се води на учет в психиатрично заведение и не страда от психическо заболяване- оригинал; 12. копие от документи по желание на кандидата; 13. изрично пълномощно за подаване на документите, когато документите не се подават лично от кандидата.

**Изискуемите копия на документи, с изключение на диплома за завършено висше образование и удостоверението за правоспособност, следва да бъдат заверени на всяка страница от кандидатите с „Вярно с оригинала“ и подпис.** Документите, издадени от чужбина и признати в съответствие с българското законодателство, да се представят с превод на български език.

**Начин на провеждане на конкурса и оценяване на кандидатите:** Конкурсът се провежда на три етапа: **Първи етап-** проверка на документите; **Втори етап-** решаване на един наказателен казус за оценяване на правните познания за определено време от 1 астрономически час и 30 минути. Оценяването е по шестобалната система, а кандидат получил оценка от този етап по- ниска от **добър 4** се счита за неиздържал този етап и не се допуска до следващия. **Трети етап-** събеседване с кандидатите, при който се задават въпроси с практическа насоченост касаеща правораздаването в първа инстанция и мотивацията за работа в районен съд. Комисията събеседва лично с всеки кандидат като оценяването е по шестобалната система. Крайната оценка от третия етап е средно аритметично от оценките на членовете на комисията. Кандидат получил оценка от третия етап по- ниска от **добър 4** се счита за неиздържал този етап от конкурса.

**Крайната оценка от конкурса** за всеки отделен кандидат е средно аритметично от получените оценки от втория и третия етап. В класирането не участват кандидатите неиздържали някой от етапите на конкурса. В случай, че двама или повече кандидати са получили еднаква крайна оценка и тя е най-високата от всички, на първо място се класира онзи от тях, който има по- висок среден успех от държавните изпити от дипломата за висше юридическо образование, ако и те са еднакви- се взима предвид по- високия успех от дипломата за висше юридическо образование, ако и по този показател има еднаквост се пристъпва към последователна преценка на притежаваните допълнителни квалификации, умения и стаж по специалността, доказани с документи представени при кандидатстването.

**Място и срок за подаване на документите:** Районен съд – Кърджали, бул. „Беломорски“ № 48, І-ви етаж, стая № 11- „Регистратура“ всеки работен ден от 09.00 ч. до 17.00 ч. лично или чрез пълномощник с изрично пълномощно. **Срок на подаване на документи:** 30 календарни дни, считано от датата на публикуване на обявата за конкурса в местен или централен ежедневник.

**Мястото, на което ще се обявяват всички съобщения във връзка с конкурса**, е таблото за съобщения в централното фоайе на първия етаж в сградата на съда и интернет страницата на съда.

**Обявлението е публикувано във вестник „Нов живот“ на 29.03.2022 г.**